CELEX: 52014PC0651
Language: mt
Date: 2014-10-23 00:00:00
Title: Rakkomandazzjoni għal DEĊIŻJONI TAL-KUNSILL rigward l-awtorizzazzjoni tal-ftuħ tan-negozjati dwar l-emenda tal-Konvenzjoni dwar l-Effetti Transkonfinali tal-Inċidenti Industrijali

|
			
		
		
		52014PC0651
		
			Rakkomandazzjoni għal DEĊIŻJONI TAL-KUNSILL rigward l-awtorizzazzjoni tal-ftuħ tan-negozjati dwar l-emenda tal-Konvenzjoni dwar l-Effetti Transkonfinali tal-Inċidenti Industrijali /* COM/2014/0651 final */
			
				
		
		
			
			   	MEMORANDUM TA’ SPJEGAZZJONI
1.           KUNTEST TAL-PROPOSTA
L-Unjoni Ewropea u l-biċċa l-kbira
tal-Istati Membri tagħha huma Partijiet għall-Konvenzjoni tan-NU/KEE
dwar l-Effetti Transkonfinali tal-Inċidenti Industrijali (minn hawn 'il
quddiem imsejħa "il-Konvenzjoni"). Il-Konvenzjoni tapplika
għall-prevenzjoni ta’ inċidenti industrijali kif ukoll
għall-preparazzjoni u r-reazzjoni għal dawn l-inċidenti, f'siti
fejn jitwettqu attivitajiet perikolużi li jistgħu joħolqu
effetti transkonfinali. 
Id-Direttiva Seveso II hija l-istrument legali
biex jiġu ssodisfati l-obbligi tal-Unjoni Ewropea li jirriżultaw
mill-Konvenzjoni. L-Anness I tal-Konvenzjoni u l-Anness I
tad-Direttiva Seveso II jinkludu sustanzi perikolużi individwali u
kategoriji tagħhom, bil-għan li jiġu ddefiniti l-attivitajiet
perikolużi. F’Ġunju 2015, id-Direttiva Seveso II se tiġi
sostitwita mid-Direttiva Seveso III, li fost l-oħrajn, timmodifika
l-Anness I.
2.           RIŻULTATI
TAL-KONSULTAZZJONIJIET MAL-PARTIJIET INTERESSATI U VALUTAZZJONIJIET TAL-IMPATT
Waqt is-7 laqgħa tagħha fl-2012,
il-Konferenza tal-Partijiet (CoP) għall-Konvenzjoni tan-NU/KEE dwar
l-Effetti Transkonfinali tal-Inċidenti Industrijali awtorizzat lill-Grupp
ta’ Ħidma dwar l-Iżvilupp tal-Konvenzjoni (WGD) biex jevalwa lista
ta’ emendi possibbli f’oqsma ssuġġeriti mis-CoP. Wara r-raba'
laqgħa tiegħu f'April 2014, id-WGD ikkonkluda li emenda tkun ta'
benefiċċju għal erba' oqsma:
(1)        Definizzjonijiet riveduti u
addizzjonali (Artikolu 1): Id-WGD irrakkomanda li jiġu emendati
ċerti definizzjonijiet sabiex jiġu żgurati l-allinjament ma’
Konvenzjonijiet oħra tal-KEE (il-Konvenzjoni Aarhus u l-Konvenzjoni dwar
il-Valutazzjoni tal-Impatt Ambjentali f’Kuntest Transkonfinali (il-Konvenzjoni
Espoo)), l-aġġustament tad-definizzjonijiet għall-iżviluppi
aċċettati internazzjonalment, it-titjib taċ-ċarezza u
ċ-ċertezza legali u biex tissaħħaħ il-konsistenza
interna fi ħdan il-Konvenzjoni.
(2)        Tisħiħ
tal-parteċipazzjoni pubblika (Artikolu 9): Id-WGD irrakkomanda li
jiġi emendat l-Artikolu 9 biex tinkiseb il-konsistenza ma’
konvenzjonijiet oħra tal-KEE.
(3)        Frekwenza tal-laqgħat
(Artikolu 18): Il-Konvenzjoni tipprevedi konferenza annwali tal-Partijiet.
Madankollu, il-prassi hija li ssir laqgħa darba kull sentejn biss. Id-WGD
ippropona li jiġi emendat l-Artikolu 18 biex jiġi allinjat
mal-prassi attwali.
(4)        Applikazzjoni ta’ emendi għal
Partijiet ġodda (Artikolu 29): Id-WGD irrakkomanda li
jiddaħħal paragrafu ġdid fl-Artikolu 29 li jimplika li
l-Istati li se jaderixxu mal-Konvenzjoni ladabra emenda tkun daħlet fis-seħħ,
jkunu qed jaderixxu wkoll, awtomatikament, mal-emenda. Din ittejjeb
iċ-ċarezza u tiżgura ċertezza legali għall-Partijiet
ġodda.
L-ebda wieħed minn dawn l-oqsma li
jistgħu jiġu emendati, ma jkun iwassal għal modifiki
tal-Konvenzjoni u jikkawża impatti soċjoekonomiċi jew ambjentali
fl-UE. Uħud mill-emendi x'aktarx ikollhom impatt pożittiv billi
jirriżultaw fi standards ogħla f'Partijiet għall-Konvenzjoni li
mhumiex tal-UE, u b’hekk jissaħħu l-kundizzjonijiet ekwi bejn
l-istabbilimenti tal-UE u dawk mhux tal-UE, u jitnaqqsu r-riskji ta’
inċidenti bil-possibbiltà ta' effetti transkonfinali fl-UE. 
Għall-oqsma tekniċi l-oħra
kollha ssuġġeriti mis-COP instab li l-għoti ta' gwida jkun
biżżejjed u ma tkun meħtieġa l-ebda emenda.
Kwistjoni separata li qed tiġi kkunsidrata
tikkonċerna l-adeżjoni potenzjali għall-Konvenzjoni mill-Istati
Membri tan-Nazzjonijiet Uniti li mhumiex Stati Membri tan-NU/KEE. Din
għandha tqis id-diskussjoni relatata li qed isseħħ separatament,
skedata għall-71 Sessjoni tal-Assemblea Ġenerali tan-NU
f’Settembru 2016.
3.           ELEMENTI LEGALI TAL-PROPOSTA
X'aktarx li l-ebda wieħed mill-oqsma
potenzjali għall-emendi mhu se jkollu impatt fuq
il-leġiżlazzjoni eżistenti tal-Unjoni Ewropea, billi dawn jew
huma diġà koperti mill-acquis aktar strett tal-UE jew jirreferu
għall-organizzazzjoni interna tal-Konvenzjoni.
4.           IMPLIKAZZJONI BAĠITARJA
Mill-oqsma potenzjali għall-emendi, hija
biss il-kwistjoni tal-adeżjoni minn pajjiżi mhux tan-NU/KEE li
x’aktarx ikollha implikazzjonijiet baġitarji. Il-kandidati potenzjali
għall-adeżjoni jkunu jikkonsistu minn pajjiżi benefiċjarji
u b’hekk ipoġġu pressjoni fuq il-baġit tal-Konvenzjoni.
Madankollu, il-Mekkaniżmu Finanzjarju skont il-Konvenzjoni huwa
bbażat fuq kontribuzzjonijiet volontarji. Għalhekk, il-partijiet huma
ħielsa li jiddefenixxu l-livell ta' kontribuzzjoni tagħhom. Fl-istess
waqt Konvenzjoni miftuħa globalment tista' tesplora sorsi ta' finanzjament
addizzjonali bħall-Fond għall-Ambjent Dinji. Minkejja li
l-implikazzjonijiet baġitarji ġenerali x’aktarx ikunu limitati
ħafna, dan possibbilment ikun fattur deċiżiv waqt in-negozjati.
Fid-dawl ta’ dan ta’ hawn fuq, huwa xieraq li
jiġi awtorizzat il-ftuħ tan-negozjati dwar l-emenda tal-Konvenzjoni
dwar l-Effetti Transkonfinali tal-Inċidenti Industrijali.
Rakkomandazzjoni għal
DEĊIŻJONI TAL-KUNSILL
rigward l-awtorizzazzjoni tal-ftuħ
tan-negozjati dwar l-emenda tal-Konvenzjoni dwar l-Effetti Transkonfinali
tal-Inċidenti Industrijali
(Test b'rilevanza għaż-ŻEE)
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b’mod partikolari l-Artikolu 218(3)
u (4) tiegħu, 
Wara li kkunsidra r-rakkomandazzjoni
mill-Kummissjoni Ewropea,
Billi:
(1)        L-Unjoni
hija Parti għall-Konvenzjoni dwar l-Effetti Transkonfinali
tal-Inċidenti Industrijali (minn hawn 'il quddiem imsejħa
"il-Konvenzjoni").
(2)        Waqt
is-7 Konferenza tal-Partijiet fl-2012, il-Partijiet talbu lill-Grupp ta’
Ħidma dwar l-Iżvilupp biex jevalwa l-ħtieġa għal
emendi f’ċerti oqsma.
(3)        Waqt
ir-4 laqgħa tiegħu f’April 2014, il-Grupp ta’ Ħidma dwar
l-Iżvilupp ikkonkluda li ħafna mill-kwistjonijiet jistgħu
jiġu solvuti billi tiġi pprovduta gwida iżda identifika wkoll
erba’ oqsma fejn emenda tista' ttejjeb il-Konvenzjoni. Dawn jirrigwardaw
id-definizzjonijiet, il-parteċipazzjoni pubblika, il-frekwenza tal-laqgħat
u l-applikazzjoni ta’ emendi għal partijiet ġodda. 
(4)        Il-Grupp
ta’ Ħidma dwar l-Iżvilupp ikkonkluda li kienu meħtieġa
aktar tagħrif u diskussjoni sabiex tiġi evalwata l-kwistjoni
tal-adeżjoni potenzjali għall-Konvenzjoni mill-Istati Membri
tan-Nazzjonijiet Uniti li mhumiex Stati Membri tan-NU/KEE.
(5)        In-negozjati
mhumiex mistennija li jkollhom impatt fuq il-leġiżlazzjoni
eżistenti tal-Unjoni Ewropea fid-dawl tad-dispożizzjonijiet aktar
stretti fid-Direttiva 2012/18/KE fl-oqsma li qed jiġu kkunsidrati.
(6)        L-Unjoni
għandha tieħu sehem fin-negozjati dwar emenda potenzjali fuq
il-Konvenzjoni,
ADOTTA DIN ID-DEĊIŻJONI: 
Artikolu 1
Il-Kummissjoni hija b’dan awtorizzata
tinnegozja, f’isem l-Unjoni, fir-rigward ta’ materji li jaqgħu taħt
il-kompetenza tal-Unjoni, l-emendi potenzjali tal-Konvenzjoni dwar l-Effetti
Transkonfinali tal-Inċidenti Industrijali.
Artikolu 2
Id-direttivi
tan-negozjati huma stabbiliti fl-Anness.
Magħmul fi Brussell,
                                                                       Għall-Kunsill
                                                                       Il-President
ANNESSI
Dokument mehmuż
mal-Proposta għal 
Deċiżjoni tal-Kunsill 
dwar l-awtorizzazzjoni tal-ftuħ
tan-negozjati dwar l-emenda tal-Konvenzjoni dwar l-Effetti Transkonfinali
tal-Inċidenti Industrijali
Direttivi
għan-negozjar ta’ emendi għall-Konvenzjoni dwar l-Effetti
Transkonfinali tal-Inċidenti Industrijali
(1)              
Kwalunkwe emenda miftiehma għandha tkun
konsistenti mal-miżuri fid-Direttiva 2012/18/UE jew
leġiżlazzjoni rilevanti oħra.
(2)              
L-emendi kollha miftiehma fl-oqsma li qed jiġu
kkunsidrati għandhom ikunu parti minn pakkett wieħed.
(3)              
Il-Kummissjoni għandha tiżgura li
l-ftehim jinkludi dispożizzjonijiet xierqa li jippermettu li l-Unjoni ssir
Parti minnu.
(4)              
Il-Kummissjoni għandha tiżgura biss li
taqbel dwar l-emendi jekk dawn jiġu proposti għall-adozzjoni
fl-istess ħin.  
(5)              
Il-Kummissjoni tirrapporta lill-Kumitat
konsultattiv maħtur mill-Kunsill dwar l-eżitu tan-negozjati u, fejn
xieraq, dwar kull problema li tista’ tinqala’ waqt in-negozjati.